Diari Oficial de la Generalitat Valenciana


Sumari del DOGV 5734, del 03-04-2008 (2008/3843)

ORDRE de 18 de gener de 2008, de la Conselleria de Cultura i Esport, per la qual es convoca un concurs públic per a la concessió de beques de formació de personal tècnic d'arxius i titulats en Formació Professional del Mòdul III, de Biblioteconomia, Arxivística i Documentació, en centres i servicis d'arxiu de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5734

Data del DOGV
:   03-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3843


Data del document
:   18-01-2008

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * suport econòmic
    * professió de la informació
    * ajuda pública
    * ensenyament professional
    * assignació per estudis

ORDRE de 18 de gener de 2008, de la Conselleria de Cultura i Esport, per la qual es convoca un concurs públic per a la concessió de beques de formació de personal tècnic d'arxius i titulats en Formació Professional del Mòdul III, de Biblioteconomia, Arxivística i Documentació, en centres i servicis d'arxiu de la Generalitat. [2008/3843]
El tractament dels fons referents al patrimoni documental i els servicis prestats al públic pels arxius que conserven aquest tipus de fons requereixen, a més de coneixements tècnics especialitzats, una pràctica que només es pot adquirir per mitjà del coneixement de les activitats que es realitzen en aquests centres, les quals ajuden a completar la formació del personal tècnic.
Fent ús de les facultats que em confereix l'article 28 e) de la Llei 5/1983, de 30 de desembre, del Consell,
ORDENE
Primer
Convocar un concurs públic per a la concessió de beques de formació de personal tècnic d'arxius i titulats en Formació Professional del Mòdul III, de Biblioteconomia, Arxivística i Documentació, en els següents centres i servicis:
a) Beques de formació de personal tècnic:
Centres de la ciutat d'Alacant, 2 beques.
Centres de la ciutat de Castelló, 1 beca.
Centres de la ciutat d'Orihuela, 2 beques.
Centres de la ciutat de València, 4 beques.
b) Beques de formació per a titulats en Formació Professional del Mòdul III, de Biblioteconomia, Arxivística i Documentació:
Centres de la ciutat de Castelló, 2 beques.
Centres de la ciutat de València, 3 beques.
Així mateix, s'aproven les bases per què es regeix aquesta convocatòria (annex I), el model de sol·licitud per a les esmentades beques (annex II), la fitxa de manteniment de tercers (annex III), la declaració jurada (annex IV) i la cessió de drets de propietat intel·lectual (annex V).
Segon
Les beques es concediran a càrrec de l'aplicació pressupostària 59.04.14.384.69, línia codi comptable T3192000, per un import màxim de 100.000. euros, de conformitat amb el que disposa la Llei 15/2007, de 27 de desembre, de Pressupostos de la Generalitat per a l'exercici 2008 (DOCV de 31 de desembre de 2007).
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes beques.
Segona
La present Ordre produirà efectes el dia de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 18 de gener de 2008
La consellera de Cultura i Esport,
TRINIDAD M. MIRÓ MIRA
ANNEX I
Bases per què es convoca un concurs públic per a la concessió de beques de formació de personal tècnic d'arxius i per a titulats en Formació Professional del Mòdul III, de Biblioteconomia, Arxivística i Documentació, en centres i servicis d'arxiu de la Generalitat.
Primera. Objecte
L'objecte d'aquesta convocatòria és la concessió de beques de formació de personal tècnic d'arxius (A) i per a titulats en Formació Professional del Mòdul III, de Biblioteconomia, Arxivística i Documentació (B), en centres i servicis d'arxiu de la Generalitat.
Segona. Règim normatiu d'aquestes ajudes
1. Hi seran d'aplicació les bases reguladores d'aquesta convocatòria, la Llei d'Hisenda Pública de la Generalitat Valenciana (Text Refós aprovat pel Decret Legislatiu de 26 de juny de 1991), la Llei 38/2003, General de Subvencions, així com el Reglament de la Llei 38/2003, aprovat pel Reial Decret 887/2006.
2. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Tercera. Duració, dotació i característiques generals
A) Beques de personal tècnic d'arxius: la duració de cadascuna de les beques serà de set mesos, amb una dotació de 8.198,75. euros, pagadora en pagaments bimestrals.
B) Beques per a titulats en Formació Professional del Mòdul III, de Biblioteconomia, Arxivística i Documentació: la duració de cadascuna de les beques serà de sis mesos i mig, amb una dotació de 6.881,94 euros, pagada en pagaments bimestrals.
Aquestes beques són incompatibles amb d'altres que pogueren concedir-se per a la mateixa o semblant activitat, i amb qualsevol tipus de relació laboral que supere les 15 hores de treball setmanal.
Cada aspirant únicament podrà triar una seu. En l'adjudicació de les beques de cada seu i en la configuració de la llista d'espera corresponent es tindran en compte únicament els aspirants que hagen optat per ella, amb una excepció: en cas de produir-se més renúncies que els components que queden encara en una llista de reserva, es podrà consultar els aspirants que figuren en la llista d'una altra província si volen acceptar la beca com a suplents.
Si es produïra manca d'adjudicataris en alguna de les dos modalitats, la dotació econòmica corresponent passarà a incrementar els recursos de l'altra modalitat en el nombre d'adjudicataris i en el període de gaudiment de la beca que corresponga.
Quarta. Requisits
Les beques objecte d'aquesta convocatòria s'adjudicaran per mitjà d'un concurs entre els diversos aspirants que reunisquen els següents requisits i els acrediten documentalment:
a) Ser ciutadà de la Unió Europea i tenir veïnatge administratiu en qualsevol municipi de la Comunitat Valenciana.
b) Titulació:
A. Beca de formació de personal tècnic d'arxius: ser llicenciats en Documentació o diplomats en Biblioteconomia i Documentació, llicenciats en Geografia i Història o en les àrees de Humanitats i Ciències Socials amb coneixements d'Arxivística, però sempre que haja finalitzat abans d'acabar el termini de presentació de sol·licituds.
B. Beca de formació per a titulats en Formació Professional del Mòdul III, de Biblioteconomia, Arxivística i Documentació: ser titulat en el Mòdul III de Formació Professional, de Biblioteconomia, Arxivística i Documentació, però sempre que haja finalitzat abans d'acabar el termini de presentació de sol·licituds.
c) No podran obtenir la condició de beneficiaris els sol·licitants que incórreguen en algun dels casos previstos en l'article 13.2 de la Llei 38/2003, de 17 de novembre, General de Subvencions.
d) No podran obtenir la condició de beneficiaris els sol·licitants que no es troben, a l'acabament del termini de presentació de la sol·licitud, al corrent de les obligacions tributàries i amb la Seguretat Social.
Cinquena. Presentació de sol·licituds
1. Les sol·licituds han d'adreçar-se a la conselleria de Cultura i Esport, Direcció General del Llibre, Arxius i Biblioteques, i podran presentar-se en el Registre auxiliar de la Biblioteca Valenciana (monestir de Sant Miquel dels Reis, Av. Constitució, 284, 46542 - València) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si la sol·licitud no fóra presentada en el Registre Auxiliar de la Biblioteca Valenciana, es recomana al sol·licitant remetre un fax a l'òrgan gestor de la convocatòria (Direcció General del Llibre, Arxius i Biblioteques, servici d'Arxius, núm.: 580950077), amb indicació del número i de la data d'entrada al registre.
2. El termini de presentació de sol·licituds serà de vint dies hàbils, comptats a partir de l'endemà del dia de publicació de la present convocatòria en el Diari Oficial de la Comunitat Valenciana.
3. Les sol·licituds (annex II) hauran d'acompanyar-se de la documentació següent:
a) Certificat acadèmic personal que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura, així com la nota mitjana ponderada de les assignatures cursades.
b) Curriculum vitae.
c) Certificat d'empadronament.
d) Tota la documentació que es considere pertinent adjuntar com a mèrit personal. En cas de treballs realitzats o publicats, se n'haurà d'adjuntar una còpia.
e) Fotocòpia del document nacional d'identitat o del passaport.
f) L'imprés d'alta de tercers, que apareix com a annex III de la present Ordre, emplenat com cal.
g) Acreditació de trobar-se al dia en el compliment de les seues obligacions tributàries i davant de la Seguretat Social, tal com disposa l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. Així mateix, caldrà acreditar-se que no es troba en les circumstàncies previstes en l'article 13.2 de la Llei 38/2003, de 17 de novembre, General de Subvencions.
Els sol·licitants que ho desitgen podran autoritzar la Direcció General del Llibre, Arxius i Biblioteques per a demanar el certificat que es troba al corrent de les obligacions de la Seguretat Social davant la Tresoreria General de la Seguretat Social, el certificat que es troba al corrent dels tributs estatals davant l'Agència Tributaria i el certificat dels tributs autonòmics davant de la conselleria d'Economia, Hisenda i Ocupació de manera telemàtica. El fet que l'interessat s'aculla a aquesta norma comporta la seua autorització expressa a la Direcció General del Llibre, Arxius i Biblioteques per a sol·licitar aquest dada a la Tresoreria General de la Seguretat Social, a l'Agència Tributària i a la conselleria d'Economia, Hisenda i Ocupació.
h) Declaració de no trobar-se en les circumstàncies previstes en l'article 13.2 de la Llei 38/2003, de 17 de novembre, General de Subvencions, que apareix com annex IV de la present Ordre.
4. Tota la documentació haurà de presentar-se en documents originals o fotocòpies compulsades com cal. La documentació que no complisca aquests requisits no serà tinguda en compte a l'hora de baremar l'expedient personal del sol·licitant.
5. Si la sol·licitud no reuneix els requisits i els documents que s'assenyalen en aquesta base, es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, es tindrà en compte a l'hora de dictar la resolució i es considerarà que desisteix de la sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Valoració de mèrits i resolució
Per a la valoració dels mèrits dels sol·licitants es constitueix una comissió de valoració integrada per:
Presidenta: la cap del Servici d'Arxius.
Vocals: el director de l'Arxiu de la Generalitat i dos tècnics de la Direcció General del Llibre, Arxius i Biblioteques.
Secretari (amb veu i vot): el cap de la Secció d'Arxius.
a) La comissió de valoració elaborarà la seua proposta en el termini de 65 dies hàbils, comptats a partir de l'endemà del dia que finalitze el termini de presentació d'instàncies, i disposarà de facultats per a realitzar per mitjà dels seus membres totes les comprovacions que considere necessàries per a la qualificació dels mèrits adduïts, així com la realització d'una prova pràctica o una entrevista, si ho creu oportú.
b) Una vegada finalitzada la valoració dels expedients de cada aspirant, la comissió de valoració elevarà la corresponent proposta de resolució, a través de l'òrgan instructor, a la directora general del Llibre, Arxius i Biblioteques, la qual resoldrà l'adjudicació de les beques. La resolució es publicarà en el Diari Oficial de la Comunitat Valenciana. Així mateix, la comissió de valoració podrà formular una proposta en el sentit que siguen declarades desertes les beques de formació si, al seu parer, no hi ha concursants amb mèrits suficients per a l'adjudicació.
c) Si en el termini de quatre mesos des que tinga efectes la present Ordre no s'haguera dictat una resolució per part de l'òrgan competent i realitzat la notificació corresponent, s'entendrà que les sol·licituds presentades pels interessats queden desestimades. L'òrgan competent per a l'ordenació i la instrucció del procediment serà el Servici d'Arxius.
Setena. Baremació
Les condicions de mèrit avaluables per la comissió de valoració, que hauran de presentar-se justificades com cal, i les puntuacions que s'atorgaran són les següents:
A) Beca de formació de personal tècnic d'arxius:
a) Expedient acadèmic personal, de 0 a 10 punts, amb especial valoració de les assignatures relacionades amb arxius.
b) Realització de cursos especialitzats que tinguen relació amb arxius, de 0 a 4 punts.
c) Altres mèrits relacionats amb la matèria objecte d'aquesta convocatòria que puguen al·legar-se, de 0 a 4 punts.
d) Altres titulacions que no siguen un requisit per a la concessió de la beca:
- Títol de doctor, 2 punts.
- Títol de llicenciat o equivalent, 1 punt.
- Diploma universitari o equivalent, 0,5 punts.
B) Beca de formació per a titulats en Formació Professional del Mòdul III, de Biblioteconomia, Arxivística i Documentació:
a) Expedient acadèmic personal, de 0 a 10 punts.
b) Realització de cursos especialitzats que tinguen relació amb arxius, de 0 a 4 punts.
c) Altres mèrits relacionats amb la matèria objecte d'aquesta convocatòria que puguen al·legar-se, de 0 a 4 punts.
d) Altres titulacions que no siguen un requisit per a la concessió de la beca:
- Títol de doctor, 2 punts.
- Títol de llicenciat o equivalent, 1 punt.
- Diploma universitari o equivalent, 0,5 punts.
Les sol·licituds que no arriben a un mínim de quatre punts en l'avaluació general seran desestimades tant per a la concessió de les beques com per a ser tingudes en compte a l'hora d'elaborar les llistes d'espera.
Huitena. Obligacions del beneficiari
Són obligacions del beneficiari:
a) Realitzar les activitats de formació que el personal tècnic de l'arxiu corresponent li encomanen, raó per la qual hauran de romandre als locals del centre o del servici corresponent durant el període establit per a la beca. Les activitats estaran en funció de la formació dels becaris i en cap cas substituiran els treballs ordinaris del centre o de la seu.
b) Acreditar davant de la conselleria de Cultura i Esport la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de l'ajuda. L'acreditació es realitzarà per mitjà d'un certificat del director del centre o del servici on s'haja disfrutat la beca i la presentació d'una memòria detallada de les activitats de formació realitzades pel becari. Aquesta memòria, que tindrà un mínim de 5 folis i un màxim de 10, s'haurà de presentar en el Servici d'Arxius en el termini de tres dies una vegada finalitzada la beca.
c) Sotmetre's a les actuacions de control financer que corresponen a la Intervenció General, en relació amb les beques concedides.
d) Comunicar a la conselleria de Cultura i Esport la concessió d'altres beques per a la mateixa finalitat, procedent de qualsevol administració o ens públic.
Novena. Pagament de les beques
Les beques es pagaran fraccionadament cada dos mesos per mitjà d'una transferència bancària, amb la justificació prèvia d'haver realitzat l'activitat que va motivar-ne la concessió. Si el becari renuncia a la beca abans que haja acabat, se li pagarà la part proporcional de la beca d'acord amb l'activitat realitzada.
El període mínim realitzat de beca que dóna dret a la meritació econòmica de la part proporcional de beca, és d'un mes natural. Si el becari renuncia a la beca abans d'haver complit un període mínim de beca d'un mes natural, no tindrà dret a la meritació de la part proporcional de la beca realitzada. Les economies que puguen produir-se en aquests casos s'acumularan en la mateixa línia de beques, i se'n podran beneficiar els següents adjudicataris de la beca.
Desena. Propietat intel·lectual
Els beneficiaris es comprometen a cedir gratuïtament i per escrit els drets de reproducció, còpia, distribució, difusió i transformació, en l'àmbit mundial, per un termini indefinit i en règim d'exclusivitat, a la conselleria de Cultura i Esport dels treballs realitzats durant el període de formació, incloent-hi la memòria final, que quedaran en la conselleria de Cultura i Esport, els quals no podran ser utilitzats pels autors sense la corresponent autorització.
El document de cessió s'ajustarà al model que figura com a annex VI i haurà de ser presentat pel beneficiari dins del termini de deu dies després de l'atorgament de la beca.
Onzena. Modificació de la resolució
Tota alteració de les condicions tingudes en compte per a la concessió de les beques podrà donar lloc a la modificació de la resolució de concessió.
Dotzena. Causes d'anul·lació
Quedarà sense efecte la concessió de la beca, després de l'audiència a la persona interessada, quan no es realitze l'activitat que va motivar-ne la concessió, quan deixen de reunir-se els requisits que es van exigir o quan s'incomplisquen, sense causa que ho justifique, les condicions establides en la present convocatòria.
Tretzena. Causes de retenció i reintegrament
Quan de l'exercici de les funcions d'inspecció o control se'n deduïsquen indicis de la incorrecta obtenció, gaudi o destinació de la beca, els agents encarregats de realitzar-la podran acordar la retenció de les factures, documents equivalents o substitutius i qualsevol altre document relatiu a les operacions en què els indicis es manifesten.
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
El control financer de les beques i les infraccions i sancions administratives que es deriven de les funcions de control es regularan d'acord amb les normes bàsiques previstes en els títols III i IV de la Llei 38/2003, de 17 de novembre, General de Subvencions.
Catorzena. Caràcter de no-vinculació
La concessió i l'aprofitament de la beca no implicarà una vinculació laboral o administrativa amb la conselleria de Cultura i Esport, ni amb cap dels arxius dependents de la Generalitat, ni suposa un compromís d'incorporació posterior a les plantilles dels centres.